**Manikiū̃ras** (pranc. *manicure*, lot. *manus* 'ranka' + *curo* 'rūpinuosi') – speciali rankų priežiūra, nagų valymas ir lakavimas.

Istorija
--------

### Manikiūro ištakos

Manikiūro ištakos siekia apie 5000 m. pr. m. e.
5000 m. pr. m. e. Indijoje moterys pradėjo savo rankas dažyti su chna dažais.

3500 m. pr. m. e. faraonai dažydavo chna dažais nagus, delnus ir kulnus. Arabijoje ir Egipte buvo naudojamas vario spalvos lakas, pagamintas iš vienos rūšies vabalų išskirto sekreto.

3000 m. pr. m. e. kinai išrado kompleksinį laką iš arabiškos gumos, želatinos, bičių vaško, augalinių dažiklių ir kiaušinio baltymo. Norint išgauti spalvą buvo naudojami gėlių žiedlapiai, tačiau lakas turėjo būti laikoma kelias valandas ar netgi per naktį.

Kinai lakuodavo nagus aukso ir sidabro spalva, o raudona ir juoda puošėsi tik valdovai.

600 m. pr. m. e. Kinijos Džou dinastijos vyrai ir moterys puošdavo savo nagus su aukso ir sidabro dulkėmis.

### Manikiūras grožio kulte

Egiptietės ir rytietės antikos laikais skirdavo daug laiko nagų priežiūrai ir gražinimui. Archeologų radiniai rodo, jog jau tada jos turėjo dėžutes manikiūro įrankiams. Moterys rytuose prie nago pagrindo įtrindavo organines dažomąsias medžiagas, jog augtų spalvoti nagai. Europietės savo nagų priežiūra taip nesirūpindavo. Jos lavino rankų riešus, kad rankų forma būtų daili ir grakšti. Europoje manikiūrą išpopuliarino vyras. Prancūzijos karalius Lui Pilypas 1830 m. daug dėmesio skirdavo nagams ir netgi liepdavo jam juos tvarkyti.

XIX a. pabaigoje sukurti manikiūro įrankių rinkiniai. Pirmąjį rinkinį sukūrė amerikiečių daktaras 1830 metais.

Manikiūro įrankiai būdavo iš dramblio kaulo, aukso, sidabro, o dėklai išmušti oda arba atlasu. Aukštuomenės moterys mėgo poliravimo pudrą ir pagalvėles, kurias naudojant nagai švytėdavo kaip perlai. Pudra taip pat saugodavo nagus nuo drėgmės.

### Ilgi nagai – prabangos simbolis

Senovės Egipte moterys nešiojo ypač ilgus nagus, dažniausiai jie būdavo netikri. Tai buvo statuso ženklas, kad jie yra turtingi, nes darbininkų klasė negalėjo sau leisti užsiauginti ilgų nagų arba pirkti nagus iš dramblio kaulo ar aukso. Ilgų nagų mada tęsėsi ir XX a. trečiajame bei šeštajame dešimtmečiais. O 1954 m. atsiradus dirbtiniams nagams, jie tapo prieinami daugeliui ir tapo vėl madingi.

### Nuo lako automobiliams iki nagų lako

Kosmetikos pramonės chemikai stengėsi pagaminti ilgai išsilaikantį nagų laką ir mokėsi iš automobilių pramonės. Tai antrojo dešimtmečio vidurys. Vėliau laką gamino iš panaudotų kino juostų, taigi iš celuloido. 1932 m. amerikiečių firma Charles Revson (vėliau pavadinta Revlon) išrado specialius pigmentus, kurie ne tik puikiai padengdavo nagą, bet ir padarė įmanomą spalvų įvairovę.

Manikiūro įrankių rinkinys, 1940 m.

Pagrindiniai įrankiai
---------------------

* Žirklutės arba žnyplės nagams
* Žnyplelės odelei
* Mediniai pagaliukai
* Dildės
* Šepetėlis nagams

Manikiūrų rūšys
---------------

### Klasikinis manikiūras

Manikiūras pradedamas nuo rankų dezinfekavimo. Naudojama specialios dezinfekcinės priemonės. Sulyginamas nagų ilgis ir suteikiama forma. Nagų odelės yra patepamos odelių minkštintoju prieš įdedant rankas į vonelę, kad dar labiau suminkštėtų odelės ir būtų lengviau pašalinamos. Į vonelę pilama šalto vandens ir įberiama šiek tiek druskos. Kai atstumdomos ir nukarpomos odeles užtepamas aliejukas, jis įmasažuojamas, tokiu būdu pamaitinamas nagas ir odelės. Galiausiai užtepamas rankų kremas ir nagas nulakuojamas.

### Karštas manikiūras

Karštas manikiūras analogiškas klasikiniam manikiūrui, turi gydomųjų savybių, mažina uždegimą ir atstato pažeistą nagų struktūrą.

Karštas manikiūras yra atliekamas tokiu būdu: pagrindinė manikiūro procedūra yra šildoma vonelė į kurią pilamas specialus losjonas. Losjonas prisotintas komponentų kurie maitina ir sustiprina nagus.

### Europietiškas manikiūras (be odelių pjovimo)

Europietiškas manikiūras yra mažiausiai kenksmingiausia manikiūro rūšis. Atliekant šį manikiūrą dažnai, nagų odelė ir nagai tampa tvarkingesni.

Europietiškas manikiūras yra atliekamas tokiu būdu: nagai dildinami ir ant odelių uždedama speciali priemonė, kuri sudaryta iš specialių vaisių ir pieno rūgščių. Užtepus priemonę nagų odelės suminkštėja, lengvai nusistumia su apelsinmedžio lopetėle. Europietiškas manikiūras pabaigiamas padengiant nagus laku, po to specialiu nagų stiprinimui skirtu aliejumi.

Prancūziškas manikiūras
### Prancūziškas manikiūras

Prancūziškas manikiūras buvo išrastas praeito šimtmečio viduryje, ne Prancūzijoje kaip kad teigia pavadinimas, o JAV. Šiais laikais prancūziškas manikiūras yra populiariausia manikiūro rūšis.

Prancūziškas manikiūras atliekamas tokiu būdu: nagų paviršius yra padengiamas skaidriu pagrindu, o galiukai nudažomi baltos spalvos laku. Norint, kad nagų linijos būtų lygios, naudojami specialūs trafaretai. Kai baltas nagų lakas nudžiūva trafaretas nuimamas ir visas nago paviršius padengiamas šviesaus atspalvio laku.

### Aparatinis manikiūras

Aparatinis manikiūras atliekamas norint pataisyti nago forma arba išlyginti nago paviršių. Šis manikiūras pasižymi greitumu.

Aparatinis manikiūras yra atliekamas tokiu būdu: jam atlikti yra reikalinga speciali technika su specialiais antgaliais, tad procedūra su antgaliais panaši į klasikinio manikiūro, bet visas procesas greitas ir atliekamas ant sausos odos.

### Spa manikiūras

Spa manikiūras atliekamas ir rankų procedūroms. Dažniausiai į SPA manikiūrą įtraukiamas „pilingas", maitinamosios kaukės ir atliekamas masažas.

### Japoniškas manikiūras

Japoniškas manikiūras skirtas ne tik nagams, o ir rankų gydymui. Jis atliekamas norint, jog greičiau užgytų žaizdos bei sumažinti rankų uždegimus. Japoniškas manikiūras atliekamas vyrams ir moterims.

### Parafinoterapija

Parafinoterapija – manikiūro procedūra, padedanti atstatyti nago pavidalą ir veikianti rankų odą. Parafinas – balto sviesto pavidalo medžiaga naudojama medicinoje ir pasižyminti itin geromis termoizoliacinėmis savybėmis.

### Gelinis lakavimas

Lako sluoksnis išsilaiko 2-3 savaites. Ilgalaikis lakavimas apsaugo nuo išorinių veiksniu, išlaiko drėgmę. Nagas pašalinamas specialiais skysčiais ir medine apelsinmedžio lazdele. Tvarkingiausi nagai išlieka pirmas 10 dienų.

Šaltiniai
---------

|  |  |
| --- | --- |
|  | **Vikiteka: Manikiūras** – vaizdinė ir garsinė medžiaga  |

1. ↑  Dabartinės lietuvių kalbos žodynas,
2. ↑  refinery19.com. The Illustrated History Of Nail Art. (2012) Iš:
3. ↑  Bückmann Monika. Dailūs nagai. Iš „LEKTŪRA". Vilnius. (2001). p. 7. ISBN 9986-854-62-8
4. ↑  refinery.29.com. The Illustrated History Of Nail Art. (2012). Iš:
5. ↑  nailsmag.com, Nails magazine. A History of Nails. (2012-07-29). Iš
6. ↑  Bückmann Monika. Dailūs nagai. Iš „LEKTŪRA". Vilnius, (2001). p. 7. ISBN 9986-854-62-8
7. ↑  BETH. 8 THINGS YOU NEVER KNEW ABOUT THE HISTORY OF MANICURES & NAIL ART. (2014-11-04). Iš:
8. ↑  BRIDGE, Sarah. From Cleopatra to Hollywood glamour and bizarre 15 INCH talons: The 3,000 year history of the manicure revealed. (2014-03-14). Iš
9. ↑  Bückmann Monika. Dailūs nagai. Iš „LEKTŪRA". Vilnius, (2001). p. 7. ISBN 9986-854-62-8
10. ↑  THE NAIL SUPERSTORE. The History of Acrylic Nails Started With Dentistry? Iš
11. ↑  METALLIC NAILS. A HISTORY OF ARTIFICIAL NAILS. (2010-12-07) Iš:  Archyvuota kopija 2016-03-02 iš Wayback Machine projekto.
12. ↑  Cosmetics and skin. Nail Polishes. (2016-04-07). Iš
13. ↑  The Editors of Encyclopædia Britannica. Charles H. Revson American businessman. (2013). Iš:
14. ↑  manomanikuras.lt. Klasikinio manikiūro procedūros aprašymas. (2016) Iš:
15. ↑  lsas.lt. Informacija studentams. Manikiūro rūšys. (2014-01-27). Iš:
16. ↑  priekavos.lt. Unikalioji parafino terapija. (2015-02-24). Iš:
17. ↑  VOLUNGEVIČIŪTĖ, Miglė. Ką reikia žinoti apie ilgalaikį nagų lakavimą? Atsako specialistė. (2014-03-04) Iš:


|  |  |
| --- | --- |
|  | Šis straipsnis yra tapęs savaitės straipsniu. |